กระทรวงสาธารณสุข แถลงวันนี้ ไทยพบผู้ป่วยจากโรคโควิด-19 เพิ่ม 143 ราย เสียชีวิตเพิ่ม 1 ราย รวมเสียชีวิต 7 ราย ส่งผลให้ยอดผู้ติดเชื้อรวมอยู่ที่ 1,388 ราย
กระทรวงสาธารณสุข แถลงวันนี้ ไทยพบผู้ป่วยจากโรคโควิด-19 เพิ่ม 143 ราย เสียชีวิตเพิ่ม 1 ราย รวมเสียชีวิต 7 ราย ส่งผลให้ยอดผู้ติดเชื้อรวมอยู่ที่ 1,388 รายนพ.ธนรักษ์ ผลิพัฒน์ รองอธิบดีกรมควบคุมโรค กล่าวในการแถลงสถานการณ์โรค COVID-19 ประจำวันว่า วันนี้ (29 มี.ค.63) ไทยพบผู้ป่วยยืนยันรายใหม่เพิ่ม 143 ราย ทำให้ยอดผู้ป่วยติดเชื้อสะสมอยู่ที่ 1,388 ราย แบ่งเป็นกลุ่มที่มีประวัติสัมผัสผู้ป่วยหรือเกี่ยวข้องกับสถานที่ที่พบผู้ป่วยก่อนหน้านี้ 70 ราย ประกอบด้วย จากกลุ่มผู้ที่ได้รับเชื้อจากสนามมวย พบเพิ่ม 5 ราย สถานบันเทิง 15 ราย สัมผัสใกล้ชิดผู้ป่วยที่รายงานมาแล้ว 49 ราย และผู้ที่ร่วมพิธีทางศาสนาที่ประเทศมาเลเซีย 1 ราย ส่วนกลุ่มที่ 2 เป็นผู้ป่วยรายใหม่ 43 ราย ได้แก่ กลุ่มผู้เดินทางกลับจากพื้นที่เสี่ยงทั้งคนไทยและต่างชาติ 12 ราย ทำงานในพื้นที่แออัด ใกล้ชิดคนจำนวนมากหรือเกี่ยวข้องกับชาวต่างชาติ 8 ราย บุคลากรทางการแพทย์ 8 ราย และกลุ่มอื่นๆ ตามเกณฑ์เฝ้าระวัง 5 ราย ส่วนกลุ่มที่ 3 ผู้ที่ได้รับผลยืนยันทางห้องปฏิบัติการพบเชื้อ แต่อยู่ระหว่างการสอบสวนโรค 30 ราย ขณะที่มีผู้เสียชีวิตเพิ่ม 1 ราย เป็นชายไทย อายุ 68 ปี อาศัยอยู่ในจังหวัดนนทบุรี มีโรคประจำตัว ความดันโลหิตสูงและเบาหวาน มีอาการหอบเหนื่อยเข้ารักษาที่โรงพยาบาลเอกชนแห่งหนึ่ง ตรวจพบปอดอักเสบและภาวะวิกฤตระบบทางเดินหายใจ สรุปวันนี้ มีผู้ป่วยที่ยืนยันกลับบ้านได้แล้ว 111 ราย ยังคงรักษา 1,270 ราย ขณะที่ ยอดผู้ป่วยหนักมี 17 ราย รวมเสียชีวิตสะสม 7 คน ขณะที่ การติดเชื้อของผู้ป่วยกระจายไปใน 59 จังหวัด และมี 10 จังหวัดที่ไม่มีผู้ป่วยติดเชื้อโควิด-19 โดยจังหวัดที่มีผู้ป่วยสะสม มากที่สุดคือ กรุงเทพมหานคร 641 ราย นนทบุรี 73 ราย ภูเก็ต 43 ราย ยะลา 42 ราย ชลบุรี 36 และสมุทรปราการ 34 เป็นต้น